《初旸谷》
宋代·胡志道

山岚郁苍苍，溪水流浩浩。纷然世上人，换易如秋草。

奇哉三洞天，连路极深窈。阳崖射朝曦，先见扶桑晓。

谁能餐九华，颜色端使好。仙翁蝉蜕去，遗迹不可考。

我来惬登临，幽事费寻讨。悲啸闻涧猿，啁哳听啼鸟。

平生愤懑臆，到此始一扫。行将袖手版，汗漫游八表。

作者简介：胡志道，生平事迹不详（《宋诗纪事》卷三○列刘郛后）。今录诗十三首。